**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 24.09.2024, ora 08.00 – 25.09.2024, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 25.09.2024, ora 08.00**

**RÂURI:**

**Debitele au fost relativ staționare,** exceptând râurile din bazinele hidrografice: Vișeu, Iza, Tur, Lăpuș, Someșul Mic, Arieș, Moravița, Caraș, Nera, Cerna, bazinele superioare ale râurilor: Crasna, Barcău, Crișul Repede, Crişul Negru, Crişul Alb, Bega, Timiș, Bârzava, unde au fost în creștere ușoară datorită precipitațiilor, sub formă de aversă, prognozate și propagării.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mici pe râurile din bazinele hidrografice: Iza, Tur, Lăpuș, Barcău, Crișul Repede, Crișul Negru, Timiș, Moravița, Caraș, Cerna, pe unii afluenți din bazinele Buzăului, Trotuşului şi Bârladului, din bazinul mijlociu al Jiului, bazinul mijlociu și inferior al Oltului, pe unii afluenți din bazinul Argeșului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare,** exceptând râurile din bazinele hidrografice: Vișeu, Iza, Tur, Lăpuș, Someșul Mic, Someșul Mare, Crasna, Barcău, Crișul Repede, Arieș, Bega, Timiș, Bârzava, Moravița, Caraș, Nera, Cerna, bazinul superior al Bistriței, bazinele superioare și mijlocii ale râurilor: Crişul Negru, Crişul Alb, unde vor fi în creștere datorită precipitațiilor, sub formă de aversă, prognozate și propagării și cursurile Someșului (aval s.h. Dej) și Mureșului unde vor fi în scădere.

Sunt posibile creșteri de niveluri și debite, pe unele râuri mici din zonele de deal și de munte din nordul şi vestul țării, ca urmare a precipitațiilor prognozate, sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în intervalul 24 – 25.09.2024 a fost în creștere având valoarea de 6600 m3/s, peste media multianuală a lunii septembrie (3800 m3/s).**

În aval de Porțile de Fier, debitele au fost în creștere.

**Debitul la intrarea în** **țară (secțiunea Baziaș), va fi în creștere (7000 m3/s).**

În aval de Porțile de Fier, debitele vor fi în creștere.

**2.** **Situaţia meteorologică în intervalul 24.09.2024, ora 08.00 – 25.09.2024, ora 08.00**

**În ţara,** pe parcursul zilei, vremea a fost în general frumoasă și mult mai caldă decât normal în ultima decadă a lunii septembrie, valorile termice fiind -în cea mai mare parte a teritoriului- cu 4...7 grade peste mediile climatologice. În jumătatea de vest a țării, începând din orele după-amiezii, au fost înnorări, iar spre seară și noaptea a plouat în Maramureș, local în Banat și Crișana și pe arii restrânse în Transilvania și Oltenia. În restul zonelor, cerul a fost mai mult senin ziua și variabil la parțial noros noaptea. Vântul a suflat slab și moderat, cu intensificări temporare în regiunile vestice (în general de 45...55 km/h), local în zona montană, cu precădere în masivele sudice unde rafalele au fost de 60...80 km/h și izolat, cu viteze mai mici, în centru și nord-est. Temperaturile maxime s-au încadrat între 23 de grade la Întorsura Buzăului, Câmpulung și Mangalia și 31 de grade la Bechet, Turnu Măgurele, Zimnicea, Giurgiu și București-Filaret; la ora 6 valorile termice erau cuprinse între 8 grade la Miercurea Ciuc și Târgu Secuiesc și 21 de grade la Sulina. Dimineața și noaptea, izolat a fost ceață, cu precădere în depresiuni și în sud-estul teritoriului.

***Observație:*** *au fost emise* ***4 mesaje de atenționare cod galben pentru fenomene meteorologice periculoase imediate****.*

**La Bucureşti,** vremea s-a menținut frumoasă, iar valorile termice au fost în creștere ușoară, cele diurne fiind cu 6...7 grade mai ridicate decât normele perioadei. Cerul a fost mai mult senin ziua și variabil în timpul nopții, iar vântul a suflat slab și moderat. Temperatura maximă a fost de 28 de grade la Afumați, 29 de grade la stația meteo Băneasa și 31 de grade la Filaret; la ora 6 se înregistrau 15 grade în Băneasa și la Afumați și 16 grade la Filaret.

**3. Prognoza meteorologică în intervalul 25.09.2024, ora 08.00 – 26.09.2024, ora 08.00**

**În ţara,** gradul de instabilitate atmosferică va fi ridicat în vestul, nord-vestul și centrul țării. Mai ales după-amiaza și în prima parte a nopții, vor fi înnorări temporar accentuate, averse ce vor avea și caracter torențial și descărcări electrice în Banat, Crișana, Maramureș și local în Transilvania, Oltenia și la munte. Cantitățile de apă vor depăși pe alocuri 15...20 l/mp și vor fi condiții de grindină. În restul teritoriului cerul va fi variabil, iar ploi de scurtă durată se vor semnala pe spații mici. Vântul va sufla slab și moderat, cu intensificări în special asociate ploilor (rafale în general de 40...55 km/h). Temperaturile maxime, în scădere ușoară față de intervalul anterior în Crișana, Maramureș, nord-vestul Transilvaniei și local în Banat, se vor situa între 21 și 31 de grade, iar cele minime vor fi cuprinse între 8 și 19 grade. Dimineața și noaptea pe areale restrânse va fi ceață.

**La Bucureşti,** vremea se va menține caldă pentru această perioadă. Cerul va fi variabil, cu înnorări spre seară și noaptea, când va crește probabilitatea de ploaie. Vântul va sufla slab și moderat. Temperatura maximă va fi de 28...30 de grade, iar cea minimă de 14...16 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 23.09.2024, **la staţiile cu indicativele B-15,B-16.**

**APM Dâmbovița** informează despre producerea în data de 24.09.2024, în jurul orei 11.15, a unui incendiu cu degajări mari de fum pe raza comunei Lungulețu, judeţul Dâmbovița, în care au ars vegetație uscată, gunoi menajer și deșeuri plastice de aproximativ 10 tone, pe o suprafață de aproximativ 2000 mp.

Incendiul a fost lichidat în aceeaşi zi, la ora 12:40, de personalul ISU Dâmbovița.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**